b'\n_START_ARTICLE_\nGaleoon\n_START_PARAGRAPH_\nGaleoon ehk galioon (hispaania keeles gale\xc3\xb3n) on 16. sajandil tekkinud ning kuni 18. sajandini Euroopas levinud relvastatud, k\xc3\xb5rge v\xc3\xb6\xc3\xb6rikastelli ja mitmekorruselise ahtriehitisega s\xc3\xb5jalaev._NEWLINE_Galeoonid liikusid ainu\xc3\xbcksi tuule j\xc3\xb5ul, purjede abil. Tavaliselt oli niisugustel laevadel 3\xe2\x80\x935 masti._NEWLINE_Galeoonid arenesid v\xc3\xa4lja karavellidest ja karakkidest. V\xc3\xb5rreldes eellastega oli ruhv lastud madalamale ja laevakere oli pikem, mis andis laevale enneolematu stabiilsuse vees ja v\xc3\xa4hendas tuuletakistust, muutes aluse kiiremaks ja paremini man\xc3\xb6\xc3\xb6verdavaks. Laeva ahter oli tagant vaadates ruudukujuline, mitte \xc3\xbcmar._NEWLINE_Portugali karakid olid oma aja kohta suured laevad (veev\xc3\xa4ljasurvega sageli \xc3\xbcle 1000 tonni), seevastu galeoonide veev\xc3\xa4ljasurve oli harilikult alla 500 tonni (ehkki manila galeoonidel 2000 tonni). Karakid olid k\xc3\xb5igest kerge relvastusega ja nad olid m\xc3\xb5eldud kaubaveoks, seevastu galeoonid olid ehitatud s\xc3\xb5jalaevadeks, tugevamad, raske relvastusega ja odavamad (5 galeooni ehitamine maksis sama palju kui 3 karaki ehitamine)._NEWLINE_Galeoonid olid nii mitmek\xc3\xbclgsed, et laeva eluajal v\xc3\xb5is seda mitu korda \xc3\xbcmber ehitada s\xc3\xb5jalaevast kaubalaevaks ja vastupidi. Sellegipoolest oli neid nii kallis ehitada, et enamus galeoone ehitati kaubalaevadeks ja k\xc3\xb5igest v\xc3\xa4hesed s\xc3\xb5jalaevadeks. Seevastu vaenlaselt v\xc3\xb5idetud galeoonid kohandati tavaliselt s\xc3\xb5jalaevadeks._NEWLINE_Tol ajal oli meres\xc3\xb5it v\xc3\xa4ga ohtlik. Pardal valitsesid halvad elutingimused ja pika merereisi ajal suri sageli suur osa meeskonnast. Galeoonid varustati t\xc3\xa4iustatud taglases\xc3\xbcsteemidega, mist\xc3\xb5ttu laeva sai juhtida ka v\xc3\xa4hese hulga meestega._NEWLINE_Missugune rahvas galeoonid leiutas, seda ei saa t\xc3\xa4pselt \xc3\xb6elda. Galeoonid arenesid evolutsiooniliselt teistest laevat\xc3\xbc\xc3\xbcpidest mitmes riigis paralleelselt. Igas suures mereriigis olid oma erisused, kuid k\xc3\xb5ik nad \xc3\xb5ppisid oma rivaalidelt._NEWLINE_Suured Hispaania 4-mastilised galeoonid kuulusid V\xc3\xb5itmatusse Armaadasse. Inglise galeoonid olid v\xc3\xa4iksemad, madalamate pealisehitiste, kuid paremate meres\xc3\xb5iduomadustega. S\xc3\xb5jalaevadena osutusid Inglise laevad etemateks, kuid ka Hispaania laevad, mis olid ehitatud kaupade \xc3\xbcle ookeani vedamiseks, n\xc3\xa4itasid ennast heast k\xc3\xbcljest: nad osutusid v\xc3\xa4ga merekindlateks ning hoolimata kaotatud merelahingutest ja neid koduteel tabanud suurest tormist naasid rohkem kui pooled neist Hispaaniasse._NEWLINE_Enamasti ei lasknud laeva ehitada \xc3\xbcks eraisik, sest see oli v\xc3\xa4hestele j\xc3\xb5ukohane. Selle asemel moodustasid mitu kaupmeest \xc3\xbchisettev\xc3\xb5tte ja panid raha kokku, et laev ehitada ja p\xc3\xa4rast sellega kaupa vedada. Niisugune olukord soodustas \xc3\xbchisettev\xc3\xb5tete arengut ja vastavat seadusandlikku regulatsiooni._NEWLINE_Galeoonid omakorda olid kahe ja poole sajandi kestel k\xc3\xb5igi raataglasega laevade protot\xc3\xbc\xc3\xbcbid ja neist arenesid v\xc3\xa4lja t\xc3\xa4istaglasega laevad, samuti liinilaevad. Uued laevad v\xc3\xb5tsid kasutusele kliivrid ja besaanpurjed. Laevade parem tulej\xc3\xb5ud peaaegu v\xc3\xa4listas vaenulike laevade s\xc3\xb5itmise teineteise k\xc3\xb5rvale, nii et meremehed k\xc3\xa4sitsiv\xc3\xb5itlusse astuda said, niisiis polnud laevade ehitamisel enam seda vaja arvestada ja parraste selline ehitus v\xc3\xb5imaldas veelgi parandada man\xc3\xb6\xc3\xb6verdusv\xc3\xb5imet. Galeoone kasutati kuni 18. sajandini, kuni paremini konstrueeritud ja kindlaks otstarbeks m\xc3\xa4\xc3\xa4ratud laevad (prikid ja liinilaevad) nad v\xc3\xa4lja t\xc3\xb5rjusid.'